**Редакцијски пречишћен текст**

На основу члана 68б став 3. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19 и 149/20) и члана 33. ст. 2. и 3. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о образовању Мреже за борбу против превара и управљање неправилностима у поступању са финансијским средствима Европске уније**

"Службени гласник РС", бр. 6 од 29. јануара 2021, 38 од 16. априла 2021.

1. Образује се Мрежа за борбу против превара и управљање неправилностима у поступању са финансијским средствима Европске уније (у даљем тексту: Мрежа), са циљем борбе против превара и управљања неправилностима у поступању са финансијским средствима Европске уније на време док траје пружање финансијске помоћи Европске уније Републици Србији.

2. Задаци Мреже су:

1) сарадња са Министарством финансија – Одељењем за сузбијање неправилности и превара у поступању са финансијским средствима Европске уније (АФКОС) ради борбе против превара и управљањa неправилностима у поступању са финансијским средствима Европске уније;

2) израда Стратегије за борбу против превара и управљање неправилностима у поступању са финансијским средствима Европске уније и Акционог плана за њено спровођење;

3) прикупљање, праћење и анализирање података о предузетим мерама за борбу против превара и управљање неправилностима у поступању са финансијским средствима Европске уније;

4) иницирање законодавних и других мера са циљем борбе против превара и управљања неправилностима у поступању са финансијским средствима Европске уније;

5) јачање међуинституционалне сарадње и размене података између државних органа, организација и институција чији су представници укључени у рад Мреже о пријављеним случајевима сумње на превару, корупцију или других неправилности;

6) разматрање, давање предлога, мишљења и стручних образложења у вези са свим другим питањима од значаја за борбу против превара и управљање неправилностима у поступању са финансијским средствима Европске уније.

**3. У Мрежу се именују:\***

**1) за председавајућег, Лука Томић, шеф Кабинета министра финансија;\***

**2) за заменика председавајућег, Јелена Седлачек, начелник Одељења за сузбијање неправилности и превара у поступању са финансијским средствима Европске уније (АФКОС) у Министарству финансија;\***

**3) за чланове:\***

**– Гојко Станивуковић, државни секретар у Министарству финансија, национални службеник за одобравање,\***

**– Јована Здравковић, начелник Одељења за надзор и праћење функционисања система управљања средствима претприступне помоћи Европске уније у Сектору за управљање средствима Европске уније у Министарству финансија,\***

**– Марина Поповић, виши саветник у Сектору за буџетску инспекцију у Министарству финансија,\***

**– Марко Јовановић, помоћник министра финансија у Сектору за уговарање и финансирање програма из средстава Европске уније,\***

**– Зоран Шашић, начелник Одељења за сузбијање организованог финансијског криминала у Управи криминалистичке полиције у Министарству унутрашњих послова,\***

**– Горан Џафић, вршилац дужности помоћника министра правде у Сектору за материјално-финансијске послове,\***

**– Јелена Каностревац Ремовић, шеф Одсека за подршку руководиоцу оперативне структуре и националног тела у Министарству за европске интеграције,\***

**– Ведрана Илић, вршилац дужности помоћника министра пољопривреде, шумарства и водопривреде у Сектору за међународну сарадњу и европске интеграције,\***

**– Миљко Радисављевић, заменик републичког јавног тужиоца,\***

**– Ивана Цветковић, помоћник директора у Сектору за спољне послове и стратешки развој у Агенцији за спречавање корупције,\***

**– Љубинко Станојевић, директор Канцеларије за ревизију система управљања средствима Европске уније;\***

**4) за заменике чланова:\***

**– Бојана Слијепчевић, шеф Одсека за надзор и праћење функционисања система управљања средствима претприступне помоћи Европске уније из ИПА I, ИПА II и ЦБЦ програма у Сектору за управљање средствима Европске уније у Министарству финансија,\***

**– Маја Вујовић, самостални саветник у Сектору за буџетску инспекцију у Министарству финансија,\***

**– Јелена Шарчевић, руководилац Групе за интерну контролу пројеката у оквиру ИПА у Сектору за уговарање и финансирање програма из средстава Европске уније у Министарству финансија,\***

**– Жељко Гачић, заменик начелника Одељења за сузбијање организованог финансијског криминала у Управи криминалистичке полиције у Министарству унутрашњих послова,\***

**– Саша Гегић, саветник у Министарству правде,\***

**– Дејан Гојковић, начелник Одељења за праћење и извештавање о средствима Европске уније и развојној помоћи у области изградње институција и друштвеног развоја у Министарству за европске интеграције,\***

**– Ђорђе Шундрић, пројект менаџер у Одсеку за управљање пројектима у Сектору за међународну сарадњу и европске интеграције у Министарству пољопривреде, шумарства и водопривреде,\***

**– Зорица Стојшић, заменик републичког јавног тужиоца,\***

**– Бојана Смартек, виши саветник у Сектору за спољне послове и стратешки развој у Агенцији за спречавање корупције,\***

**– Светлана Новаковић, руководилац Групе за ревизију у оквиру Програма – Регионална и територијална сарадња у Канцеларији за ревизију система управљања средствима Европске уније.\***

\*Службени гласник РС, број 38/2021

4. У свом раду Мрежа може тражити податке, документа и извештаје од државних органа и других организација и институција у вези са питањима из своје надлежности.

5. Мрежа доноси пословник о свом раду.

6. Мрежа се састаје по потреби, а најмање једном у два месеца.

7. Састанцима Мреже могу, по позиву, присуствовати и представници других државних органа, организација и институција, представници међународних организација, представници невладиних организација, као и стручњаци из појединих области, а који нису чланови Мреже.

8. Министарство финансија – Одељење за сузбијање неправилности и превара у поступању са финансијским средствима Европске уније (АФКОС), обавља стручне и административне послове подршке раду Мреже.

9. Мрежа, преко Министарства финансија, о свом раду подноси извештај надлежном одбору Владе сваких 60 дана, а Влади сваких 90 дана.

10. Даном ступања на снагу ове одлуке престаје да важи Одлука о образовању Мреже за сузбијање неправилности и превара у поступању са финансијским средствима Европске уније („Службени гласник РС”, бр. 78/15, 43/17, 74/18, 15/19 и 63/20).

11. Ова одлука ступа на снагу осмог дана од дана објављивања у „Службеном гласнику Републике Србије”.

05 број 02-554/2021-1

У Београду, 28. јануара 2021. године

**Влада**

Председник,

**Ана Брнабић,** с.р.